OpenLLM-France/wikimedia huggingface dataset:
# Jean Capréolus

Jean Capréolus O.P. (ca. 1380, Rodez - 6 d'abril de 1444, ídem) fou un religiós francès de l'Orde dels Predicadors, un dels primers seguidors de Tomàs d'Aquino. A vegades ha estat anomenat Príncep dels Tomistes. Els seus Quatre llibres de la teologia de Sant Tomàs d'Aquino iniciaren una renovació del tomisme.

## Biografia

Només se'n coneixen pocs detalls de la seva vida. Fou un dominic incardinat a la província de Tolosa, i mestre general de l'orde a Poitiers el 1407, li fou assignada la tasca de comentar el Liber sententiarum a la Universitat de París. Començà el 1408 i fou tot un èxit.
L'any següent acabà la primera part de la seva famosa defensa de la teologia de Tomàs d'Aquino. A la Sorbona passà tots els exàmens i obtingué graus acadèmics el 1411 i el 1415. Després de servir un temps com a regent d'estudis a Tolosa, acabà a Rodés, on treballà en els seus comentaris completant les tres parts restants el 1426, 1428 i 1433.

## Obres

Al prefaci d'un compendi de l'obra de Capréolus, escrit per Isidor d'Isolanis, s'hi afirma que els manuscrits allà presents estigueren a punt de cremar-se en un incendi, però un germà llec va poder salvar-los.
Tot i que seguint l'ordre de Les sentències, els comentaris de Capréolus són una exposició aguda i calma dels ensenyaments de Tomàs d'Aquino, així com una defensa completa contra els seus crítics i detractors, entre els quals poden comptar-se Enric de Gant, Joan de Ripa, Joan Duns Escot, Pere Aureolus, Gregori de Rímini, Guillem d'Occam i altres nominalistes. Tot de cites mostren que Jean Capréolus coneixia molt bé Aristòtil i Averrois, el seu comentador. La seva escrupolosa fidelitat a Tomàs d'Aquino li valgué el sobrenom d'«Ànima de Tomàs».
Els seus comentaris foren publicats en quatre volums en foli a Venècia el 1483, el 1514, el 1519 i el 1589. El 1881, el bisbe Borret de Rodez, qui havia escrit la biografia i preparat les obres de Capréolus, suggerí que es realitzés una edició crítica dels seus comentaris, tasca que fou duta a terme pels dominics. El primer volum en va ser publicat a Tours el 1900 sota el títol Johannis Capreoli Tholosani, Ordinis Praedicatorum, Thomistarum principis, Defensiones Theologiae Divi Thomae Aquinate de novo editae cura et studio RR.PP. Ceslai Paban et Thomae Pegues.

## Referències

* ↑ «John Capreolus». A: Charles Herbermann. Catholic Encyclopedia. Nova York: Robert Appleton Company, 1913.
# Real Acuerdo

El Real Acuerdo és un organisme format pel plenari de l'Audiència i el Capità General, com a elements de la diarquia que el nou sistema creà en l'organització política i administrativa imposada per Felip V als països de la corona catalanoaragonesa.
Després dels Decrets de Nova Planta promulgats per Felip V durant i al final de la Guerra de Successió Espanyola els països de la corona catalanoaragonesa van perdre les seves lleis i institucions pròpies. Convertits en "províncies", la màxima autoritat civil, militar i judicial en representació del rei, va ser ostentada pel capità general. No obstant això, el capità general havia d'exercir teòricament el govern conjuntament i d'acord amb la Reial Audiència, de la qual era president, formant així el Real Acuerdo. Així la funció de la Reial Audiència era doble: havia d'atendre el govern de la "província" -formant llavors el Real Acuerdo juntament amb el Capità General, que el presidia- i impartir justícia com el seu més alt tribunal -sense la participació del capità general -, sent en aquest cas el regent el seu primer magistrat. Aquesta actuació conjunta no impedí que hi hagués enfrontaments entre les audiències i els capitans generals, especialment al Principat de Catalunya.
El Real Acuerdo publicava els comunicats més importants i feia els nomenaments de càrrecs destacats, etc. Una de les funcions fonamentals del Real Acuerdo era controlar als municipis per assegurar-se que complien les ordres del Consell de Castella i dels Secretaris del Despatx de la cort a Madrid. El Real Acuerdo va ser abolit per les Corts de Cadis, però va ser restaurat per Ferran VII en 1814 fins que el triomf definitiu de la Revolució liberal espanyola el va suprimir definitivament, acabant amb una institució pròpia de l'Antic Règim que conjuminava poders governatius i judicials.

## Referències

* ↑ «Real Acuerdo». Gran Enciclopèdia Catalana. Barcelona: Grup Enciclopèdia Catalana.
* ↑ Molas, Pere. «Real Acuerdo». A: Manuel Cerdá (dir.). Diccionario histórico de la Comunidad Valenciana. Valencia: Levante, 1992. ISBN 84-87502-30-X.
# Real Academia Sevillana de Buenas Letras

La Real Academia Sevillana de Buenas Letras és una institució dedicada des de 1751 a la recerca i l'estudi del patrimoni cultural de Sevilla i d'Andalusia. Va ser fundada per Luis Germán y Ribón.
Des de 1976 concedeix el Premi de Poesia «Florentino Pérez Embid» a un llibre de poemes que es publica en la col·lecció Adonais. Des de 2012 la Real Maestranza de Caballería de Sevilla i la Real Academia Sevillana de Buenas Letras convoquen un Premi de Recerca sobre Humanitats amb el títol genèric de «Cultura i Noblesa: mecenatge, obra social i col·leccionisme» en els aspectes relacionats amb aquells països o zones que hagin estat vinculats, en algun moment, a Espanya i especialment a Andalusia.

## Fonts

* Pàgina oficial
* Minervae Baeticae. Boletín de la Real Academia Sevillana de Buenas Letras Arxivat 2013-07-14 a Wayback Machine.

## Bibliografia relacionada

* F. Aguilar Piñal, La Real Academia Sevillana de Buenas Letras en el siglo XVIII (Madrid - CSIC - 1966; reed. Sevilla - Fundación Aparejadores y Arquitectos Técnicos de Sevilla - 2001).
* E. de la Vega Viguera, Historia resumida de la Real Academia Sevillana de Buenas Letras (Sevilla - Real Academis Sevillana de Buenas Letras y Fundación "El Monte" - 1998).
* M. González Jiménez, La Real Academia Sevillana de Buenas Letras (Madrid - Instituto de España - 2009).
# Ravnthu Thefrinai

Ravnthu Thefrinai va ser una dona etrusca, originària de Tarquínia, que probablement va viure cap al final del segle v aC
Ravnthu pertany a dues de les famílies més importants de Tarquínia, la de Thefrinai per naixement i la de Spurinna per matrimoni. En el moment de la seva mort, la van col·locar a la tomba dels Spurinna, coneguda com la Tomba dell'Orco (la tomba de l'ogre), on es troba representada en un nínxol en el fons d'un paisatge, vestida amb una túnica blanca estirada al banquet amb el seu marit, Velthur el Gran, que havia comandat dos exèrcits contra Siracusa.
És la tia d'Avle Spurinna, l'heroi de Tarquínia qui es va enfrontar a Roma i va resultar victoriós, i de Vèl·lia Spurinna.

## Referències

* ↑ «Rawnthu» (en italià).

## Vegeu també

* Dones a Etrúria
# Colador xinès

* Per a altres significats, vegeu «xinès».
El colador xinès és un estri de cuina. És un colador fi amb una graella, generalment cònic però sovint de forma esfèrica, utilitzada en particular per colar (és a dir filtrar) les salses o el te. Es distingeix el xinès tradicional del xinès dit estam, que constitueix un sedàs. El seu nom ve probablement de la forma que evoca el tradicional barret xinès dels cultivadors de te qui l'utilitzen també per a preparar el seu te. La forma del xinès recorda igualment la forma dels coladors emprats a la Xina i al Japó per a filtrar el te o el cafè, la qual cosa és un altre origen possible.

## Referències

* ↑ Alfaro, Danilo. «Chinois: Definition». About.com. About.com. Arxivat de l'original el 11 de gener 2014. [Consulta: 4 desembre 2013].
* ↑ «Chinois | Resource». Smartkitchen.com. Smart Kitchen Online Cooking School. Arxivat de l'original el 11 de gener 2014. [Consulta: 4 desembre 2013].
* ↑ Kimball, Christopher «Chinois Sieves Review». Cook's Illustrated, juliol 2012, 01-07-2012 [Consulta: 4 desembre 2013].
# Referèndum constitucional del Kirguizstan de 2016

Es va celebrar un referèndum constitucional al Kirguizstan l'11 de desembre de 2016. Les esmenes constitucionals van ser aprovades per al voltant del 80% dels votants.

## Antecedents

La constitució posterior a la independència es va introduir en 1993, amb modificacions realitzades després dels referèndums de 1996, 1998, 2003, 2007 i 2010. No obstant això, la constitució actual prohibeix que es facin esmenes fins al 2020. La versió original de la constitució de 2010 es va perdre i no va poder ser trobada, per la qual cosa es va haver de fer ús d'una còpia per a ratificar els canvis posteriors al referèndum el gener de 2017.

## Canvis proposats

Els canvis proposats en la constitució, que van ser presentats per cinc partits, donaven major poder al Primer Ministre i del Consell Suprem, així com la realització d'algunes reformes en el sistema judicial. La reforma també agregava un paràgraf que penalitzava el matrimoni entre persones del mateix sexe, ja que establien que el matrimoni només podia ser "entre un home i una dona" en lloc de "entre dues persones"; això va ser criticat per la Comissió de Venècia del Consell d'Europa.

## Conducta

Va haver-hi alguns informes de presumpte frau. Alguns que els partits polítics havien comprat vots i la gent va dir que els oferien de 500 a 1.000 soms (7 a 14 dòlars) per vot. En una conferència de premsa, el viceministre de l'Interior, Almaz Orozaliev, va informar de cinc casos d'aquest tipus (tres en Bixkek i dos a la regió de Txui).

## Referències

* ↑ «Kyrgyzstan goes to referendum». , 01-11-2016.
* ↑ Kyrgyzstan amends constitution in referendum, boosting government powers Reuters, 11 desembre 2016
* ↑ «Kyrgyz Lawmakers Advance Bill For Referendum On Constitutional Amendments».
* ↑ «Kyrgyzstan has literally lost its constitution» (en anglès). The Independent, 21-10-2016.
* ↑ Venice Commission. «Kyrgyz Republic - Endorsed joint opinion on the draft law», 14–15 octubre 2016.
* ↑ Kyrgyz Voters Back Amendments On Same-Sex Marriage, Presidential Power Radio Free Europe/Radio Liberty, 11 desembre 2016
# Referèndum constitucional del Senegal de 1958

El 28 de setembre de 1958 es va celebrar al Senegal un referèndum sobre la nova constitució de França com a part d'un referèndum més ampli celebrat en tota la Unió Francesa. La nova constitució veuria al país convertir-se en part de la nova Comunitat Francesa si s'acceptava, o donaria lloc a la independència si es rebutjava. Va ser aprovada pel 97,55% dels votants.

## Referències

* ↑ Frankreich, 28. September 1958 : Verfassung Direct Democracy
# Renato Dulbecco

Renato Dulbecco (Catanzaro, Itàlia 22 de febrer de 1914 - La Jolla, Califòrnia (Estats Units) 19 de febrer de 2012) va ser un biòleg i professor universitari nord-americà, d'origen italià, guardonat amb el Premi Nobel de Medicina o Fisiologia l'any 1975.

## Biografia

Va néixer el 22 de febrer de 1914 a la ciutat de Catanzaro, capital de la província del mateix nom. Va estudiar medicina a la Universitat de Torí i el 1940 fou nomenat professor de patologia en aquesta mateixa universitat. A partir de 1947 es va dedicar a la investigació en bacteriologia i posteriorment es traslladà als Estats Units, juntament amb Rita Levi-Montalcini, país del qual en va adquirir la nacionalitat l'any 1953.

## Recerca científica

Inicià la seva recerca al costat de Salvador Luria desenvolupant investigacions sobre bacteriòfags a la Universitat d'Indiana mitjançant la utilització de raigs ultraviolats. L'any 1949 inicià la seva etapa de 10 anys a l'Institut Tecnològic de Califòrnia participant en el grup dirigit per Max Delbrück realitzant investigacions sobre els oncovirus animals.
A finals de la dècada del 1950 inicià la seva col·laboració amb l'estudiant Howard Martin Temin amb el qual inicià la seva recerca sobre els virus tumorals, treballs que continuà a partir de 1962 a l'Institut Salk de San Diego, on entrà en contacte amb David Baltimore i on desenvolupà investigacions sobre l'àcid ribonucleic (ARN), observant com aquest pot ser transcrit a àcid desoxiribonucleic (ADN) mitjançant la Transcriptasa inversa, la qual és un factor important en la reproducció dels retrovirus. Va dedicar totes les seves investigacions a l'estudi dels tumors especialment a l'efecte dels virus sobre les cèl·lules, arribant a la conclusió que els virus poden ocupar un paper destacat en la gènesi del càncer.
L'any 1975 va compartir el Premi Nobel de Medicina o Fisiologia amb David Baltimore i Howard Martin Temin pels seus descobriments referents a la interacció entre els virus tumorals i el material genètic de la cèl·lula.
Des de 1986 fou un important imulsor del Projecte Genoma Humà.

## Enllaços externs

* «Renato Dulbecco» (en anglès). The Nobel Prize. The Nobel Foundation.
# Colibrí amazília gorjaverd

El colibrí amazília gorjaverd (Amazilia fimbriata) és una espècie d'ocell de la família dels troquílids (Trochilidae) que habita boscos clars, vegetació secundària, garrigues, sabanes i ciutats de les terres baixes, per l'est dels Andes des de l'est de Colòmbia, Veneçuela i Guaiana, cap al sud, a través de l'est de l'Equador fins al nod-est del Perú, nord de Bolívia i el Brasil.
# República Socialista Soviètica de l'Azerbaidjan

La República Socialista Soviètica de l'Azerbaidjan (RSS de l'Azerbaidjan) és el nom que va rebre l'Azerbaidjan quan va formar part de la Unió Soviètica des del 1936 fins al 1991.
Es va constituir com a República Socialista Soviètica el 28 d'abril de 1920. Des del 12 de març de 1922 fins al 5 de desembre de 1936 va ser part de la República Democràtica Federal de Transcaucàsia juntament amb l'RSS de Geòrgia i l'RSS d'Armènia.
El febrer de 1988, el Consell de l'enclavament de l'Alt Karabakh va votar a favor de la unió amb la República Armènia, que va ser ratificat en un plebiscit que va comptar amb una aclaparadora majoria de la població donant suport a la independència. Les demandes d'unificació amb Armènia, que van proliferar al llarg de la dècada dels 1980, es van desenvolupar al principi de manera pacífica, encara que la pressió autonomista generada davant l'esfondrament de l'estat soviètic des de 1989, va portar aparellat un increment de la violència a la regió entre els dos grups ètnics, cosa que finalment va resultar en el desenvolupament d'escenes de neteja ètnica per part de les dues parts.
El 19 de novembre de 1990 es va canviar el nom i va passar a anomenar-se República de l'Azerbaidjan, mentre continuava dins l'URSS durant un any abans de declarar-se independent.

## Referències

* ↑ Biagini, Antonello. Empires and Nations from the Eighteenth to the Twentieth Century (en anglès). Volum 2. Cambridge Scholars Publisher, p. 146. ISBN 9781443865425.
* ↑ Cucó i Giner, Alfons. Els confins d'Europa: nacionalisme, geopolítica i drets humans a la Mediterrània oriental. València: Universitat de València, 1997, p. 37. ISBN 9788486574567.
# República Socialista Soviètica de l'Uzbekistan

La República Socialista Soviètica de l'Uzbekistan o RSS de l'Uzbekistan va ser una república constituent de la Unió Soviètica. Es va fundar el 27 d'octubre de 1924 a l'actual Uzbekistan. L'1 de setembre de 1991 es va canviar el nom a República de l'Uzbekistan i va obtenir la independència el 26 de desembre del mateix any.

## Història

En 1924, es redefiniren les fronteres internes de l'Àsia central atenent a criteris ètnics, determinats per Ióssif Stalin, Comissari del Poble per a les Nacionalitats del govern de Lenin. El 27 d'octubre d'eixe any es crea l'RSS de l'Uzbekistan de la unió de la República Popular Soviètica de Bujara, la República Popular Khorezmia i part de l'RSSA del Turkestan convertint-se en república de l'URSS.
Fins a 1929 l'RSS de l'Uzbekistan incloïa a l'RSSA Tadjik, any que aquesta se separà, adquirint igual rang dins de l'URSS. En 1930, la capital és traslladada de la ciutat de Samarcanda a Taixkent, i en 1936, s'incorpora l'RSSA Karakalpaka que fins llavors pertanyia a l'RSS del Kazakhstan.
L'1 de setembre de 1991 l'RSS de l'Uzbekistan canvià el seu nom pel de República de l'Uzbekistan, romanent dins de la Unió Soviètica fins al 26 de desembre d'eixe mateix any, quan es proclamà independent.

## Demografia

Durant la Segona Guerra Mundial, les autoritats soviètiques reubicaren nombroses indústries a l'RSS de l'Uzbekistan des de les vulnerables localitzacions en les regions occidentals de l'URSS, per a evitar que caigueren en poder dels nazis. Un gran nombre de russos, ucraïnesos i altres nacionalitats acompanyaren a les fàbriques canviant la demografia de l'Uzbekistan. S'apregonaren aquests canvis amb les deportacions de grups ètnics sencers sospitosos de col·laborar amb les potències de l'Eix. Açò inclogué un gran nombre de coreans, tàrtars de Crimea, i Txetxens.

## Economia

A principis de la dècada dels anys 60 s'iniciaren les obres per a, abastint-se del riu Amu-Darya, possibilitar la irrigació de grans extensions de terrenys de cultiu que es van dedicar majorment a la producció de cotó, convertint a la Unió Soviètica en el major productor mundial de cotó, però també provocà la disminució dràstica del flux d'aigua al Mar d'Aral, el que es traduí en un desastre ecològic.

## Divisió política

L'RSS de l'Uzbekistan estava dividida en 11 óblast (províncies) i una república autònoma, com es mostra en la taula següent (dades de l'1 de gener de 1976, font: Gran Enciclopèdia Soviètica).

## Vegeu també

* Uzbekistan
* Història de l'Uzbekistan
* Demografia de l'Uzbekistan
# Reglament electrotècnic per a baixa tensió

El reglament electrotècnic per a baixa tensió, també conegut com a REBT, és el reglament de caràcter tècnic de seguretat industrial que recull el conjunt d'especificacions tècniques relatives al marc normatiu en el camp de les instal·lacions elèctriques de baixa tensió.
El REBT, estableix les condicions tècniques i garanties que han de complir les instal·lacions elèctriques connectades a una font de subministri en els límits de baixa tensió, els quals d'acord amb aquest reglament, són una tensió igual o inferior a 1.000 volts en corrent altern i una tensió igual o inferior a 1.500 volts en corrent continu. L'actual reglament, va substituir el reglament aprovat pel decret franquista 2413/1973, de 20 de setembre, el qual va ser vigent durant trenta anys. L'antic reglament va establir un esquema normatiu, basat en un reglament marc i unes instruccions tècniques complementàries (ITC), les quals desenvolupen aspectes específics. Aquest esquema, es va mantenir en el nou reglament i, és el format que s'utilitza en la majoria de reglaments tècnics de seguretat industrial.
A Espanya, l'actual REBT es va aprovar mitjançant el Reial Decret 842/2002, de 2 d'agost. Al territori administrat per la Generalitat de Catalunya, aquest és d'aplicació directa d'acord amb la disposició transitòria setena de la Llei 12/2008, del 31 de juliol, de seguretat industrial, la qual estableix que fins que el Govern català no aprovi els reglaments tècnics de seguretat industrial, pel que fa a les especificacions tècniques de seguretat relatives a les activitats i les instal·lacions industrials són aplicables els reglaments corresponents a la normativa de l'estat espanyol en matèria de seguretat industrial en tot allò que no entri en contradicció amb la normativa catalana.

## Bibliografia

* Ministeri de Ciència i Tecnologia. Reglament electrotècnic per a baixa tensió : amb les guies tècniques d'aplicació. 3ª ed. Barcelona: Marcombo, cop. 2012. ISBN 9788426717597.

## Enllaços externs

* ↑ «Reial Decret 842/2002, de 2 d'agost, pel qual s'aprova el Reglament electrotècnic per a baixa tensió» (Pdf). BOE, 224.
* http://www.ffii.nova.es/puntoinfomcyt/Archivos/rbt/rbt_articulos.pdf Arxivat 2011-12-16 a Wayback Machine.
* http://www.ffii.nova.es/puntoinfomcyt/legislacionsi.asp?idregl=76 Arxivat 2008-12-04 a Wayback Machine.
* http://www.ffii.nova.es/PUNTOINFOMCYT/REBT_GUIA.ASP Arxivat 2011-12-03 a Wayback Machine.
* http://www.apejaen.com/boletin.htm Arxivat 2011-12-05 a Wayback Machine.
# Conquesta de Menorca

«Conquesta de Menorca» té aquests significats:
* Conquesta catalanoaragonesa de Menorca (1287), invasió catalanoaragonesa de l'illa de Menorca en poder dels àrabs almohades
* Conquesta austriacista de Menorca, episodi de la Guerra de Successió Espanyola, consistent a la conquesta de l'illa de Menorca per part de tropes militars angleses
* Conquesta de Menorca de 1782, enfrontament bèl·lic entre les tropes britàniques i les tropes espanyoles i franceses pel domini de l'illa
# Rendibilitat empresarial

La rendibilitat empresarial és el resultat de l'empresa que relaciona els beneficis amb les inversions i els recursos propis. L'anàlisi de la rendibilitat indica si l'activitat de l'empresa és eficient. En relacionar les variables: benefici, vendes, actiu i recursos propis, s'obtenen indicadors de rendibilitat econòmica i rendibilitat financera. L'efecte del palanquejament és una variable que influeix a la rendibilitat.

## Referències

* ↑ «Rendibilitat empresarial». Gran Enciclopèdia Catalana. Barcelona: Grup Enciclopèdia Catalana.
# Consolida staminosa

Consolida staminosa és una espècie que pertany a la família de les ranunculàcies.

## Descripció

Consolida staminosa és una planta herbàcia anual.

## Distribució i hàbitat

Consolida staminosa creix a Turquia a l'Anatòlia interior.

## Taxonomia

Consolida staminosa va ser descrita per Peter Hadland Davis i Friederike Sorger i publicat a Notes from the Royal Botanic Garden, Edinburgh 40: 89, a l'any 1982.

### Etimologia

Veure:Consolida
staminosa: epítet

### Sinonímia

* Delphinium staminosum (P. H. Davis & Sorger) Jabbour.

## Referències

* 1 2 «Species 2000 & ITIS Catalogue of Life: 2019 Annual Checklist.». Species 2000: Reading, UK., 2019. [Consulta: 8 novembre 2020].
* ↑ https://www.tropicos.org/name/100315686 Consolida staminosa a Tropicos]
# Consolidació pulmonar

Una consolidació pulmonar és una regió de teixit pulmonar normalment compressible que s'ha omplert amb líquid en lloc d'aire. Es considera un signe radiològic. En medicina, la consolidació és la solidificació en una massa densa i ferma. La consolidació es produeix per acumulació d'exsudat cel·lular inflamatori als alvèols i els conductes adjacents. Simplement, és l'espai alveolar que conté fluid en lloc d'aire. El fluid pot ser edema pulmonar, exsudat inflamatori, pus, aigua inhalada o sang (de l'arbre bronquial o una hemorràgia d'una artèria pulmonar). És clínicament important en la pneumònia: els signes de pneumònia lobular són característics i hom s'hi refereix clínicament com a consolidació.

## Signes

Els signes que indiquen una possible consolidació inclouen:
* L'expansió del tòrax en inspirar està reduïda al costat afectat
* El fremiment vocal és incrementat al costat amb consolidació
* La percussió és sorda a l'àrea afectada
* Els sons respiratoris són bronquials
* Possibles raneres inspiratòries mèdies, tardades o totals
* Augmenta la ressonància vocal. L'examinació de la ressonància vocal es pot fer amb un estetoscopi. Aquí, la veu del pacient (o el seu xiuxiueig, com en la pectorilòquia de xiuxiueig) es pot sentir més clarament quan hi ha consolidació, a diferència d'en el pulmó sa, en què la parla sona esmorteïda.
* Un fregament pleural pot estar present.
* El teixit consolidat és ràdio-opac, de manera que és fàcilment observable en radiografies i examinacions per tomografia computada. La consolidació sol ser una complicació de fase mèdia-tardana en les infeccions pulmonars.

## Referències

* ↑ «Consolidation – Definition». Merriam-Webster. Arxivat de l'original el 2020-05-02. [Consulta: 16 gener 2009].
* ↑ Metlay, JP, Kapoor, WN, Fine, MJ. Does this patient have community-acquired pneumonia? Diagnosing pneumonia by history and physical examination. JAMA 1997; 278:1440. PMID 9356004.
# Colibrí de la sibil·la

El colibrí de la sibil·la (Lampornis sybillae) és una espècie d'ocell de la família dels troquílids (Trochilidae) que habita la selva humida, boscos de roures i zones arbustives de les terres altes de l'est d'Hondures i nord de Nicaragua.